Munches persones del Bloque por Asturies defendieron delantre de min, a capa y espada, el llabor fechu nes instituciones y sentíense responsables de l'"asturianización" d'Izquierda Xunida presentando como trunfos, avances como los de la toponimia... Frente a esto, la xente de la UNA tal paecía que renegaba dafechu y quería negar qu'un miembru de la coalición  tuviere nel gobiernu, mentantu que los independientes (una bona riestra d'ellos y de xente que nunca tuviéremos participao nuna campaña eleutoral n'Asturies - yo participare na d'IU en Madrid de la qu'estudiaba ellí-) calteníemos una visión ambigua: Nun víemos como trunfos los supuestos avances culturales fechos na etapa de gobiernu, pero reconocíemos-y al Bloque que, de nun ser polos sos pautos y polo muncho que tragaron, nun taríemos ehí, en disposición de facer la primera (y pel momentu última) campaña  eleutoral que fixo la esquierda asturianista. Una campaña eleutoral con munchos más errores qu'aciertos (y de dalgunos d'estos errores siéntome responsable) pero una campaña eleutoral que merez esi nome.